— Не буду сцвярджаць з усёй пэўнасцю, але апошнім часам нічога цікавага не чуў. Ёсць спробы, менавіта спробы, на якія крытыкі рэагуюць так: “Ах, гэта песня па-беларуску, значыць, яна апрыёры не можа быць дрэннай!” На жаль, так не заўсёды адбываецца. Я вельмі люблю спяваць на роднай мове, сам пішу па-беларуску (хоць асноўны мой рэпертуар — рускамоўны). Дый у прыгажосці, спеўнасці і меладычнасці ёй цяжка адшукаць роўныя. Але, як ні дзіўна тое прагучыць, у нашай краіне не так і шмат выканаўцаў, якія правільна спявалі б на роднай мове. Вось у чым парадокс! Верагодна, для таго, каб атрымаўся прыгожы твор, неабходна паразуменне кампазітара і паэта. Такое, да прыкладу, як у Дзмітрыя Далгалёва і Уладзіміра Пецюкевіча. Мала напісаць добрыя вершы — яны павінны быць песеннымі.